2019. február 24-én rendezték a 2019-es angol labdarúgó-ligakupa-döntőt, amelyet a Chelsea a Manchester City ellen játszott. A rendes játékidőben, majd a hosszabbítást követően is 0–0 maradt az eredmény, így büntetőpárbajra került sor. Sarri a hosszabbításban le akarta cserélni kapusát, Kepa Arrizabalagát, de a spanyol kapus megtagadta edzője utasítását, annak ellenére, hogy váltótársa, Willy Caballero már játékra készen állt az oldalvonal mellett. A Chelsea végül 4–3 arányban elvesztette a párbajt és a döntőt, Sarri pedig mérgében kis híján elhagyta a stadiont, csak játékosa, Antonio Rüdiger rábeszélése után gondolta meg magát. A mérkőzés után mind Arrizabalaga, mind Sarri azt mondta, hogy a helyzet félreértés volt, az edző súlyosabbnak hitte játékosa sérülését, a kapus viszont úgy érezte, tudja folytatni a játékot.